# Bod č. 10

**Mestské zastupiteľstvo v Stupave**

Materiál na rokovanie

Mestského zastupiteľstva v Stupave

dňa 15.12.2016

Cezhraničný projekt INTEREG SK-AT

–––––––––––––––––––––––––––––––––––––––––––––––––––––––––––––––––––

**Predkladateľka**: **Materiál obsahuje**: 1. návrh uznesenia

Mgr. Zuzana Lovíšková, v.r. 2. dôvodovú správu

vedúca odd. všeobecnej a vnútornej správy

**Zodpovedná:**

Mgr. Zuzana Lovíšková, v.r.

vedúca odd. všeobecnej a vnútornej správy

**Spracovateľka:**

Mgr. Zuzana Lovíšková , v.r.

vedúca odd. všeobecnej a vnútornej správy

Návrh uznesenia:

Mestské zastupiteľstvo po prerokovaní materiálu

1. **schvaľuje**

A.1 predloženie žiadosti o finančný príspevok v rámci výzvy Programu cezhraničnej Interreg V-A Slovensko - Rakúsko 2014-2020,

 A.2 zabezpečenie realizácie projektu po schválení žiadosti o finančný príspevok,

 A.3 spolufinancovanie projektu vo výške 5 % z celkových oprávnených nákladov na projektový

 zámer mesta (600 000 €), t. j. v sume do výšky 30 000,00 €.

**Dôvodová správa**

**zhraničný projekt na Malý park**

Pohraničná oblasť Slovenska a Rakúska ponúka veľký potenciál na ďalšiu spoločensko-ekonomickú a inštitucionálnu integráciu pre dobre fungujúci európsky región. Program cezhraničnej spolupráce medzi Slovenskom a Rakúskom sa ako špecifický nástroj z portfólia európskych a vnútroštátnych nástrojov územného rozvoja zameriava na zlepšenie rámcov a zásad a na poskytovanie konkrétnych riešení na zvládanie spoločných problémov, aby prispel k ďalšej integrácii a trvalo udržateľnému rozvoju regiónu. Cieľom programu je riešiť spoločné výzvy identifikované v pohraničných regiónoch. Potreby súvisia s takými otázkami ako dosiahnuť lepšiu spoluprácu medzi inštitúciami, ako zlepšiť kvalitu politík a ich plnenie a ako poskytnúť riešenia prostredníctvom konkrétnych investícií a inteligentných pilotných opatrení.

Kooperačný program Interreg V-A Slovensko - Rakúsko 2014-2020 bol 28. júla 2015 schválený Európskou komisiou. Svojou štruktúrou program SK-AT rieši viacero investičných priorít, ktoré patria do troch prioritných osí. Program spolupráce SK-AT prispeje k stratégii Európa 2020 investíciami do nasledujúcich prioritných tematických cieľov, do ktorých sa sústredí minimálne 80 % sumy pridelenej z EFRR:

· posilnenie výskumu, technologického rozvoja a inovácií

· zachovanie a ochrana životného prostredia a podpora efektívneho využívania zdrojov

· podpora udržateľnej dopravy a odstraňovanie prekážok v kľúčových sieťových infraštruktúrach

· investovanie do vzdelania, školení a odbornej prípravy, ako aj zručností a celoživotného vzdelávania

V roku 2015 sa začalo formovať slovensko-rakúske partnerstvo, v ktorom je jedným z partnerov na slovenskej strane aj Mesto Stupava. Do cezhraničného projektu budú zapojení viacerí partneri zo slovenskej strany (Mestská časť Devínska Nová Ves, Bratislavské regionálne ochranárske združenie, mesto Gbely a Trnavský samosprávny kraj) a viacerí partneri z rakúskej strany (Obec Hohenau, Verain „Auring“, Obec Marchegg, NÖ. Regional.GmbH, Weinviertel Tourismus, WUK Bio). Celkovo ide o 5 slovenských partnerov a 6 rakúskych partnerov. Leadpartnerom bude obec Hohenau a hlavným cezhraničným partnerom by malo byť mesto Stupava (vzhľadom na najväčšie rozpočty). Priebežne sa uskutočňujú pracovné stretnutia jednotlivých partnerov, prípravy projektových zámerov a koordinácia cezhraničnej spolupráce. Projekt bude trvať 3,5 roka a bude nadväzovať na tematický cieľ 6 - Zachovanie a ochrana životného prostredia a podpora efektívneho využívania zdrojov:

Prioritná os: 2. Podpora prírodného a kultúrneho dedičstva a biodiverzity

Investičná priorita: 6d

Špecifický cieľ: 2.2.: Podpora obnovy a správy ekologických koridorov. Posilnenie cezhraničnej integrácie funkčných ekologických sietí a ekologickej infraštruktúry s cieľom zachovať biodiverzitu a prispieť k stabilite ekosystémov.

Predmetom projektového zámeru mesta Stupava v rámci spolupráce je spoločne vybudovať mestské centrum zamerané na prezentáciu a vzdelávanie v oblasti aktivít ekologického, environmentálneho a kultúrno-historického charakteru, vytvorenie relaxačnej zóny pre obyvateľov mesta a návštevníkov, ktoré priláka viacej turistov aj z cezhraničného regiónu. Aktivity v Ekocentre v Stupave budú špecifické vzhľadom na situovanie ekocentra v historickom parku. Stupavský park má niekoľko storočnú históriu a v minulosti bol súčasťou rozsiahlejšej krajinárskej úpravy, ktorá plynule prechádzala od kaštieľa až do lesov v Malých Karpatoch. Prírodnou osou tohto priestoru bol malý vodný tok – Stupavský potok, ktorý bol citlivo zakomponovaný aj do úpravy parku. Stupavský park poskytuje ideálny priestor na prezentáciu prírodných, kultúrnych a historických hodnôt, ktoré v tomto priestore existujú vo vzácnej symbióze. Park spolu s nadväzujúcimi plochami (ktoré boli historicky jeho súčasťou) predstavuje ukážku kultúrnej krajiny, kde je možné prezentovať rôznu intenzitu manažmentu prírodného prostredia. Veľkou výhodou pre miestnych obyvateľov je aj to, že je situovaný priamo v meste a môže slúžiť ako miesto stretávania sa a vytvárania komunity.

Ciele aktivít v ekocentre budú zamerané na niekoľko okruhov, ktoré sú úzko prepojené:

• Interpretácia parkového priestoru ako miesta pre ľudí aj prírodu (interpretácia všetkých hodnôt prírodného a historického prostredia v centre mesta pre obyvateľov a návštevníkov Stupavy)

• Propagácia prírodného a kultúrneho dedičstva s dôrazom na miestnu tradíciu a prirodzené väzby v regióne Pomoravia

• Prezentácia vyváženosti medzi využívaním prírody a krajiny a jej ochranou

• Zmysluplné trávenie voľného času a zapájanie komunity do dobrovoľníckych aktivít

**Projektový zámer je rozdelený na dve na seba nadväzujúce etapy (investičná časť a soft aktivity):**

* **Sanácia skleníku**. Obnova skleníku a jeho funkcie je dlhodobý proces. Prvým krokom, tak aby sa mohol skleník v budúcnosti stať funkčným, je práve jeho sanácia. V rámci revitalizácie Malého parku bude teda sanovaný pôvodný skleník, tak aby vyhovoval bezpečnostným podmienkam. Skleník bude následne súčasťou náučného chodníka. Súčasťou sanácie skleníku bude aj rekonštrukcia oplotenia.
* **Rekonštrukcia tzv. „Krupičkovho domu“** rešpektujúc pôvodný vzhľad stavby získaný z dobových fotografií. Vzhľadom na veľkosť zrekonštruovaného vnútorného priestoru vzniknú viaceré zóny – výučbová (seminárna), knižničná, muzeálna časť - „Stupavská izba“.
* **Výučbová miestnosť** bude slúžiť na vzdelávacie aktivity v oblasti environmentálnej výchovy, ekovýchovy, odborné a popularizačné semináre venované environmentalistike, ekológii a histórii,
* workshopy na témy plánovanie, výsadba, pestovanie, údržba – vznik ekologických mestských i súkromných záhrad, permakultúra.
* **Knižničná zóna** - knižnica bude zameraná na kultúrno – historickú oblasť, turistickú a environmentálnu oblasť. V kultúrno – historickej sekcii budú môcť návštevníci a turisti nájsť rôzne knihy, časopisy, dokumenty, mapy z celého prihraničného regiónu, ktorý spája rieka Morava. Spoločne s partnermi budú vypracované turistické brožúry spoločného regiónu na slovensko-rakúskom Pomoraví. V environmentálnej časti nájdu rôzne okruhy, napr. Životné prostredie, Voda, Pôda, Les, Ovocie a zelenina, Domáce zvieratá a ich mláďatá, Vesmír, Doprava a jej vplyv na životné prostredie, Vtáctvo, Národné parky Slovenska, Liečivé bylinky..atď. Zároveň bude vytvorený knižničný informačný systém.
* **Muzeálna časť** - osadenie muzeálnej expozície malého rozsahu, ktoré bude mať historicko-botanické zameranie.
* **Stupavská izba** bude príjemným relaxačným miestom s pekným výhľadom priamo do prírody s prvkami permakultúry, bude vytvorená aj vo vnútorných priestoroch domu, aj vo vonkajších priestoroch – vonkajšie posedenie, ktoré bude súčasťou oddychovej zóny parku. Súčasťou poskytovaných služieb bude aj ponuka domácich výrobkov priamo zo Stupavy a zároveň návštevníci sa budú môcť občerstviť domácimi produktami z biozáhrady, napríklad čerstvými čajmi, koláčmi z produktov zo záhrady.
* **Vyčistenie areálu od náletových drevín a údržba chránených drevín** a úprava prístupových chodníkov.
* Súčasťou investičnej časti bude aj **technické vybavenie výučbovej (seminárnej) miestnosti a knižničnej časti**

**V druhej etape budú prebiehať nasledujúce aktivity zamerané aj na publicitu projektu:**

* Základom bude zriadenie spoločnej webovej stránky (troj-jazyčnej – SJ/NJ/AJ) a interaktívnej mapy ekocentier (prepojenie s ekocentrom partnera v Hohenau) a turistických zaujímavosti v rámci riešeného územia. Naším cieľom je podpora, propagácia, rozvoj a realizácia zodpovedného pohybu a pobytu v prírode a podpora ekoturistiky. Chceme združovať ľudí, ktorí milujú prírodu a chcú ju chrániť, ako aj motivovať ďalších ľudí k ochrane prírody, životného prostredia a zdravia. Dôležité je, aby návštevníci, občania a turisti pri pobyte v prírode boli čo najohľaduplnejší k ostatným živým organizmom, aby ekologicky citlivo sa budovala turistická infraštruktúra v prírodnom prostredí. Touto cestou chceme podporovať aj organizovať aktívne relaxačné pobyty občanov v prírodnom prostredí s cieľom pomôcť im upevniť ich zdravie a pritom zachovať prírodné prostredie v neporušenom stave pre ďalšie generácie.
* Vytvorenie troj-jazyčných informačných brožúr.
* Vytvorenie a osadenie informačných tabúľ a panelov s využitím QR kódov.
* Vytvorenie náučných chodníkov (historické, dendrologické a krajinárske informácie).
* Vytvorenie spoločného komplexného programu a jeho následná realizácia- základné okruhy tém, ku ktorým budú pripravené a realizované aktivity Ekocentra sú nasledovné:

1. Krajina

2. Park

3. Záhrada

Formy aktivít: prednášky, workshopy, semináre, kurzy, sprevádzané prechádzky, praktické činnosti, tvorivé dielne, exkurzie, dobrovoľnícke brigády a pod. Aktivity budú realizované postupne. V I. časti projektu sa pripravia pracovné a metodické materiály, zaškolia sa lektori a v druhej časti sa budú oslovovať postupne rôzne cieľové skupiny, s ktorými sa v praxi vyskúšajú naplánované pilotné aktivity.

Následne sa budú pripravené a úspešne zrealizované aktivity pripravovať a ponúkať vybraným cieľovým skupinám na pravidelnej báze:

**Environmentálna výchova so ZŠ a MŠ**

Výstup:

• Interpretácia parkového priestoru ako miesta pre ľudí aj prírodu, propagácia prírodného a kultúrneho dedičstva s dôrazom na miestnu tradíciu a prirodzené väzby v regióne Pomoravia a prezentácia vyváženosti medzi využívaním prírody a krajiny a jej ochranou formou teoretickej a praktickej výučby priamo v priestore zážitkovou formou - prednášky, workshopy, sprevádzané prechádzky, praktické činnosti, tvorivé dielne, exkurzie (ochrana prírody a krajiny – teoretické základy ochrany prírody a krajiny s dôrazom na región Pomoravia; poznávanie rôznych krajinných typov Pomoravia a ich špecifík z hľadiska ochrany prírody a krajiny; praktické zručnosti pri ochrane prírody – napr. poznávanie rastlín a živočíchov, tvorenie inšpirované prírodou, Malý záhradník – základy záhradníčenie pre deti)

• Vytvorené materiály k výučbe (prírodné a kultúrne dedičstvo a jeho ochrana)

Cezhraničný aspekt

• Školské partnerstvá

• Spolupráca v oblasti vzdelávania

• Kontakty a väzby medzi zástupcami škôl na SR a v AT

• Výmena skúseností v národnom aj medzinárodnom meradle

**Zvyšovanie informovanosti návštevníkov (rodiny s deťmi, návštevníci) formou exkurzie**

Výstup

* Cieľové skupiny budú do projektu zapojení prostredníctvom účasti na organizovaných podujatiach a formou exkurzií (Poznávacia cesta po stopách Krupičku a jeho otca, výstavy produktov miestnych záhradníkov, sprevádzané prehliadky po náučných chodníkoch)
* Aktivitami podporíme tvorbu turisticky zaujímavého regiónu s vlastnou históriou, ponúkne zmysluplné trávenie voľného času
* Interpretácia parkového priestoru ako miesta pre ľudí aj prírodu
* Intenzívne zážitky pre rodiny s malými deťmi

Cezhraničný aspekt

* Výmena skúseností v národnom aj medzinárodnom meradle
* Spoločná prezentácia vyváženosti medzi využívaním prírody a krajiny a jej ochranou
* Propagácia prírodného a kultúrneho dedičstva s dôrazom na miestnu tradíciu a prirodzené väzby v regióne Pomoravia
* Atraktívne nové ponuky pre rodiny a zvýšenie povedomia o témach zo susedných krajín, ktoré sú relevantné pre rodiny
* Manažment prírodného prostredia v cezhraničnom regióne

**Environmentálna výchova pre návštevníkov vo workshopoch**

Výstup

* Cieľové skupiny budú do projektu zapojení prostredníctvom účasti na workshopoch (záhradníctvo – veľmi dôležitý okruh, významný z hľadiska budovania identity miesta; teoretické základy a praktické zručnosti – napr. prírodná záhrada, bylinková záhrada, kvetinová záhrada a pod., pestovanie v skleníkoch, bylinkové workshopy a kurzy zdravého životného štýlu, aranžovanie, umelci prírody – umelecké aktivity v prírode - kreslenie, maľovanie , modelovanie, tvorenie inšpirované prírodou, práca s dobrovoľníkmi)
* Interpretácia parkového priestoru ako miesta pre ľudí aj prírodu (interpretácia všetkých hodnôt prírodného a historického prostredia v centre mesta pre obyvateľov a návštevníkov Stupavy)
* Výstupom je obohatený turistický región s vlastnou históriou, ktorý ponúka intenzívne zážitky
* Tvorba nasledovnej „infraštruktúry“ – náučný chodník, informačné tabule, informačné brožúry, eko- umelecké dielka ako výsledky tvorivých workshopov.

Cezhraničný aspekt

* Propagácia prírodného a kultúrneho dedičstva s dôrazom na miestnu tradíciu a prirodzené väzby v regióne Pomoravia
* Spoločná prezentácia vyváženosti medzi využívaním prírody a krajiny a jej ochranou
* Zmysluplné trávenie voľného času a zapájanie komunity do spoločných dobrovoľníckych aktivít
* Vzájomná podpora pri cezhraničnom propagovaní vlastného regiónu
* Možnosť nahliadnuť do vnútorného systému práce a procesov rakúskeho/slovenského partnera a získať skúsenosti
* Manažment prírodného prostredia v cezhraničnom regióne

**Osvetová činnosť o opatreniach na ochranu prírody - slávnosti pre návštevníkov**

Výstup

* Spoločná propagácia prírodného a kultúrneho dedičstva s dôrazom na miestnu tradíciu a prirodzené väzby v regióne Pomoravia a spoločná prezentácia vyváženosti medzi využívaním prírody a krajiny a jej ochranou
* Vytvorenie spoločných zaujímavých podujatí pre zmysluplné trávenie voľného času pre spoznávanie prihraničného regiónu (Kvetinové slávnosti, Deň Zeme, Ochutnávky domácich výrobkov a produktov)

Cezhraničný aspekt

* Vzájomná podpora pri cezhraničnom propagovaní vlastného regiónu

Vytvorenie spoločných produktov

**Osvetová činnosť, ako sú letáky, brožúry**

Výstup

* Spoločná propagácia produktov cestovného ruchu s propagačnou kampaňou, spoločnými podujatiami či vytvorenie webového portálu v prihraničnom regióne.
* Výstupom bude obohatený turistický región s vlastnou históriou, ktorý ponúka intenzívne zážitky, taktiež promo kampaň, ktorá podporuje cestovný ruch práve v tomto regióne či v neposlednom rade zrekonštruovaná infraštruktúra, od ktorej závisí v cestovnom ruchu takmer všetko
* Spoločná riadená propagácia prírodného a kultúrneho dedičstva s dôrazom na miestnu tradíciu a prirodzené väzby v regióne Pomoravia a prezentácia vyváženosti medzi využívaním prírody a krajiny a jej ochranou
* Vytvorenie spoločných produktov – brožúry, mapy a podujatia

Cezhraničný aspekt

* Vzájomná podpora pri cezhraničnom propagovaní vlastného regiónu

Vytvorenie spoločných produktov

**Historický vývoj**

Mesto Stupava spája s okolitými obcami v Pomoravskom regióne najmä ich historické, kultúrne, obchodné a spoločenské styky. Súvisiacim a významným prvkom je aj vlastnícka držba panstiev v tomto regióne, ktoré nezriedka patrili jednému šľachtickému rodu, prípadne vznikali medzi vlastníkmi príbuzenské vzťahy. Tieto pomery sa odrazili v spoločnej správe rodových panstiev, migrácii odborníkov a pracovných síl v tomto regióne. V 13. storočia patril medzi prvých známych vlastníkov Stupavy a okolitých dedín Rugerius z Tallesbrunnu. Podľa prídomku pochádzal z rakúskej obce Tallesbrunn, ležiacej v blízkosti Záhorskej Vsi. Ďalším významným spoločným vlastníkom je rod Salmovcov z Neuburgu a najmä rod Pálffyovcov, ktorý vlastnili rozsiahle majetky a panstvá v tomto regióne nepretržite tri storočia.

Cirkevné matriky stupavskej farnosti dokladajú čulé príbuzenské vzťahy medzi obyvateľmi Stupavy a pohraničných obcí v dnešnom Rakúsku. Obyvatelia rakúskych obcí sú v matrikách zapísaní ako manželia, prípadne manželky Stupavčanov, vystupujú aj ako svedkovia pri sobášoch. Podrobnejší údaje začali kňazi do matrík zapisovať približne od polovice 18. storočia. Zaujímavým údajom sú uvedené profesie obyvateľov pochádzajúcich z Marcheggu. Sú medzi nimi zastúpené tradičné remeslá (garbiar, sedlár, sedlár, tehliar, murár, tesár, debnár, aj pomocník v borinskom mlyne na pušný prach).

Z hľadiska spoločenského postavenia patria medzi významnejšie sobáše členov popredných úradníckych rodín. V roku 1787 si zobral Stupavčan František Žiška za manželku Magdalénu Riczingerovú. Ženích bol synom prvého po mene známeho poštára na Záhorí Jána Adama Žišku, nevesta bola dcérou panského provizora z Marcheggu.

Hlavným spoločným kultúrno-historickým prepojením medzi obcami Stupava, Devínska Nová Ves a Marchegg je šľachtická rodina Pálffyovcov. Jej rodové vetvy a jednotliví členovia boli majiteľmi panstiev, kaštieľov, hospodárskych a výrobných objektov, ktoré mali v niektorých prípadoch aj spoločnú správu. Významným členom tohto rodu bol palatín Pavol Pálffy (1592 - 1653) , ktorý významnou mierou rozšíril majetky rodu. Podarilo sa mu, okrem iných, získať do trvalej držby panstvá Devín, Stupava a Malacky.

Vzájomne súvisiacimi môžu byť aj osudy panských záhradníkov. Pálffyovci si na svoje panstvá pozývali skúsených odborníkov. Podľa záznamov stupavskej cirkevnej matriky prevažná časť panských záhradníkov pochádzala z blízkej Moravy. Tento fakt súvisí s väčšou tradíciou a vyššou odbornosťou moravských a českých záhradníkov, ktorí pracovali aj na tamojších šľachtických veľkostatkoch Waldsteinovcov a Lichtensteinovcov, s ktorými boli Pálffyovci v príbuzenskom vzťahu. Väčšej odbornosti záhradníkov a lesníkov spoza rieky Moravy prispelo aj zriadenie vyššej záhradníckej školy v Brne v roku 1814. Príkladom môžu byť aj dve generácie panských záhradníkov Krupičkovcov. Jozef Krupička (Krupitschka) st. (1834 – 1924) bol hlavným záhradníkom kniežaťa Antona I. Karola Pálffyho (1793-1879) v Malackách, ktorý vlastnil aj panstvo Marchegg spolu s tamojším kaštieľom. Jeho syn Jozef Krupička ml. (1874 – 1948) sa vyučil základom záhradníctva u svojho otca, praktické skúsenosti nadobudol v Holandsku, Belgicku, Anglicku a v Maďarsku. Neskôr šesť rokov pracoval v Topoľčiankach, v roku 1904 prišiel do Stupavy, kde viedol veľké záhradníctvo grófa Károlyiho až do roku 1945.

Stupava je mesto, ktoré sa pýši zelenou oázou v centre mesta – ide približne o 12 hektárový historický park, ktorý mal v minulosti približne 50 ha a predstavuje vstupnú bránu do Karpát. Súčasťou parku je kaštieľ, jazierko, potok, skleník a tzv. „Krupičkov dom“ a v neposlednom rade zaujímavé a hodnotné dreviny a aleje. V súčasnosti je snaha tento dlhé roky zanedbávaný park zrevitalizovať a navrátiť mu čaro minulých čias v kontexte súčasných potrieb. Zároveň je snahou zabezpečiť povedomie ľudí o jeho hodnotách, o hodnotách prírody ako takej a o potrebe chrániť ju. Revitalizácia parku má viacero etáp. Záujmom tohto projektu je „Krupičkov dom“, ktorý sa nachádza v severo-západnej časti stupavského parku, známej ako „Malý park“. Zaužívané pomenovanie - Krupičkov dom získal po spomínanom Jozefovi Krupičkovi, záhradníkovi spravujúcom rozsiahli park, okrasné, ovocné a zeleninové záhrady patriace k Pálfiovskému kaštieľu. Objekt slúžil Jozefovi Krupičkovi ako služobný byt. Kultúrne nánosy z druhej polovice 20. storočia sa prejavili v zmene dispozície a výplní stavebných otvorov ako aj náterov fasád s výnimkou severnej, na ktorej je zachovaná pôvodná úprava režného muriva. v tomto období sa objekt stal súčasťou požiarnej zbrojnice. Pôvodná funkcia objektu, bývanie, bola zmenená po roku 1948. V súčasnosti je nevyužívaný a jeho priestory slúžia ako pomocné utilitárne a skladové priestory areálu požiarnej zbrojnice.

**Situácia po realizácii projektu**

Napriek úbytku hodnôt v druhej polovici 20. storočia je objekt naďalej hodnotným ako súčasť celku Károliovského (Pálfiovského) kaštieľa a parku. Jeho rekonštrukciou by sa mala objektu navrátiť jeho historicko-kultúrna hodnota. Vytvorením novej funkcie sa zároveň zabezpečí zachovanie objektu pre ďalšie generácie a zachová sa nie len kultúrne ale aj prírodné dedičstvo obce Stupava – nakoľko obnovený Krupičkov dom a okolitý areál bude slúžiť ako zázemie pre obyvateľov, návštevníkov, turistov, deti, žiakov a verejnosť v Pomoravskom regióne pre výchovno-vzdelávacie a kultúrno-spoločenské podujatia zamerané na aktivity environmentálneho, ekologického a kultúrno-historického charakteru. Realizáciou uvedeného projektu sa zhodnotí jedna časť veľkého hodnotného prírodno-historického územia v meste. Zároveň spoločne spoluprácou s partnermi projektu sa opäť obnoví kedysi jednotné územie – t.j. Devín, Stupava a Marchegg, ktoré boli súčasťou veľkého komplexu panstiev, ktoré boli majetkom Pavla IV. Pálfi a Stupavu a Marchegg spájal brod cez Moravu.

Na dosiahnutie spoločných cieľov partnerov projektu, je potrebné vytvoriť dôstojne a kvalitné podmienky, pre trvalo udržateľný rozvoj takýchto partnerských vzťahov. Projekt vytvorí široký priestor a možnosti ďalšieho rozvoja cezhraničnej spolupráce medzi predmetnými regiónmi, prispeje k udržaniu vzťahov partnerských miest, napr. aj pre realizáciu ďalších programov, ktoré prispejú k udržiavaniu kultúrneho dedičstva oboch národov. Spolupráca povzbudí cezhraničných partnerov, aby vyvíjali stratégie a plány v rámci spoločnej politiky – nové produkty, ktoré prilákajú viac turistov. Projekt bude silne prispievať k rozvoju programového územia a dopady projektu budú využívané spoločne vrátane prínosu pridanej hodnoty projektu a vyššie uvedené aktivity zvýšia priepustnosť pomyselných hraníc.

Ekocentrum bude zriadené za účelom:

- rozvoja ekologickej turistiky – zodpovednej turistiky, ktorej cieľom je chrániť prírodné a životné prostredie,

- výchovy a vzdelávania ľudí k ohľaduplnosti k prírodnému a životnému prostrediu; pomáhať im budovať ekologické vedomie poznatkami a skúsenosťami z návštev a pobytov v iných turistických destináciách, v ktorých ochrana prírody má vysokú prioritu;

- propagovať a organizovať pohyb a pobyt v prírode a jeho význam pre zdravie dnešnej populácie,

- združovať ľudí, ktorí milujú prírodu a chcú ju chrániť,

- tvoriť turistickú infraštruktúru (náučné chodníky, informačné tabule, priestory pre táborenie v prírode, a pod.) tak, aby sa nenarušila funkcia prírodného prostredia.

**Popis cieľovej skupiny**

Vyplývajúc z vyššie uvedených aktivít je zrejmé, že projekt bude mať širokosiahly regionálny, nadregionálny a medzinárodný dopad. Do jednotlivých aktivít budú zapojení ľudia z rôznych oblastí spoločenského a kultúrneho života a teda široké spektrum obyvateľov celého Pomoravia.

1. **deti predškolského veku (materské školy)** – výchova a vzdelávanie v oblasti environmentálnej a ekologickej výchovy,
2. **žiaci ZŠ** – výchova a vzdelávanie v oblasti environmentálnej a ekologickej výchovy,
3. **turisti /ekoturisti/ cykloturisti** - revitalizácia Malého parku a vytvorenie Ekocentra, vytvorenie turistickej infraštruktúry priláka mnoho turistov - zvýšenie návštevnosti domácich a zahraničných turistov
4. **verejnosť a obyvatelia mesta** - Ekocentrum bude po dokončení slúžiť ako funkčná ukážka ekologickej, zdravej, estetickej, prírodnej oddychovej a relaxačnej zóny s prírodnou bio-záhradou. Celý komplex Ekocentra a biozáhrady bude slúžiť jednak pre návštevníkov ako inšpirujúca ukážka a jednak ako demonštračné a školiace stredisko pre aktivity (prednášky, kurzy, výstavy a pod.) s najrôznejšími témami k ochrane životného prostredia, témami týkajúcimi sa biozáhrad a trvalej udržateľnosti.

**Rozpočet: 600 000 EUR**

Investičné náklady – Krupičkov dom + vnútorné vybavenie – 150 000 €

Investičné náklady – Skleník a oplotenie – 300 000 €

Neinvestičné náklady – prevádzkové náklady (personálne, publicita, služby) + náklady na vzdelávacie aktivity – 150 000 €

**Spolufinancovanie za mesto – 5% - 30 000 €**

Projekt bude finančne udržateľný aj po jeho realizácii. Realizáciou predkladaného projektu sa otvorí priestor pre širšie financovanie a realizáciu rôznych aktivít, ktoré vytvoria priestor pre udržateľnosť projektu:

1. Semináre (napr. Envirovýchova, Zážitkový seminár tvorby komunity - spôsobu skupinovej práce pre vytvorenie kultúrno-spoločensky trvalo udržateľných komunitných súžití na Slovensku aj v Rakúsku)
2. Stupavská izba – čiastkový zdroj príjmu na prevádzku a správu Ekocentra
3. Organizovanie výstav (výstava kvetov)
4. Netradičné akcie pre verejnosť- napr. akcie ku Dňu Zeme
5. Koordinačná a lektorská činnosť v oblasti envirovýchovy a ekovýchovy
6. Ekoporadňa - Prezentačná činnosť a poradenstvo v oblasti environmentálnej výchovy a ekovýchovy
7. Lesný klub pre deti v Ekocentre

